**ELŐTERJESZTÉS**

**Kőszeg Város Önkormányzata Képviselő-testületének**

**2021. december 16-i ülésének**

**….. napirendi pontjához**

**Beszámoló a Kőszegi Szociális Gondozási Központ 2020. évi szakmai munkájáról**

A Kőszegi Szociális Gondozási Központ 2020. évben Kőszeg Város Önkormányzata fenntartásában működött. Feladat ellátási kötelezettsége elsődlegesen a város lakosságára terjedt ki, de ellátási szerződés alapján az egykori társulás több településén – Horvátzsidány, Kiszsidány, Ólmod, Peresznye, Bozsok, Velem - nyújtottunk szolgáltatást. A család- és gyermekjóléti központ pedig a Kőszegi járás településein látja el feladatát.

Szociális alapszolgáltatások keretein belül:

* étkeztetés,
* házi segítségnyújtás
* idősek klubja
* család- és gyermekjóléti szolgálat,
* család- és gyermekjóléti központ,
* hajléktalanok nappali melegedője

szakosított ellátások keretein belül:

* hajléktalanok átmeneti szállása,
* idősek otthona ellátási formákat nyújtott.

A szolgáltatások igénybevételét Kőszeg Város Önkormányzata Képviselő-testületének a szociális igazgatásról, az egyes szociális ellátási formákról szóló 7/2014 (II.28.), valamint a gyermekjóléti ellátási formákról és a gyermekétkeztetésről szóló 8/2014 (II.28.) önkormányzati rendelete szabályozta.

Egészségügyi feladatként:

* család- és nővédelmi egészségügyi gondozást,
* ifjúság-egészségügyi gondozást biztosított.

**SZOCIÁLIS SZOLGÁLTATÁSOK**

**Étkeztetés:**

Az étkeztetés keretében azoknak a szociálisan rászorultaknak a legalább napi egyszeri meleg étkezéséről kell gondoskodni, akik azt önmaguk, illetve eltartottjaik részére tartósan vagy átmeneti jelleggel nem képesek biztosítani.

Az étel előállítását 2017.01.01-től a JustFood Kft. végzi. Igény szerint lehetőség van az étel helyben fogyasztására, elvitelére és házhoz szállítására. A szolgáltatást 365 napon keresztül biztosítjuk, hétvégenként és ünnepnapokon is, mind az elvitel, mind a helyben fogyasztás lehetőségét. A konyhaüzem működéséből fakadóan 11.00-14.00 óráig van erre lehetőség.

A személyi és tárgyi feltételek biztosítása szintén a szolgáltató cég feladata volt, az intézmény az adminisztrációs feladatok lebonyolítását végezte.

Határozatlan idejű működési engedéllyel rendelkező szolgáltatási forma. A beérkező igényeket azonnal teljesíteni tudtuk.

A tárgyévi étkezők száma 39fő volt, ebből a kőszegi étkezők száma 21 fő volt, a nemek és életkorok szerinti megoszlást az alábbi táblázat mutatja:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Étkeztetésben részesülők kor és nem szerinti megoszlása 2020. évben** | | | | | | | | |
|  | **Helyben fogyasztja vagy elviszi** | | | | **Lakására szállítják** | | | |
|  | *Kőszeg* | | *Egyéb települések* | | *Kőszeg* | | *Egyéb települések* | |
|  | *Férfi* | *Nő* | *Férfi* | *Nő* | *Férfi* | *Nő* | *Férfi* | *Nő* |
| 0-5 éves | 0 | 0 | 0 | 0 | 0 | 0 | 0 | 0 |
| 6-13 éves | 0 | 0 | 0 | 0 | 0 | 0 | 0 | 0 |
| 14-17 éves | 0 | 0 | 0 | 0 | 0 | 0 | 0 | 0 |
| 18-39 éves | 0 | 0 | 0 | 0 | 0 | 0 | 0 | 0 |
| 40-59 éves | 1 | 0 | 0 | 0 | 0 | 0 | 0 | 0 |
| 60-64 éves | 1 | 0 | 0 | 0 | 0 | 1 | 0 | 0 |
| 65-69 éves | 0 | 0 | 0 | 0 | 2 | 2 | 3 | 1 |
| 70-74 éves | 0 | 0 | 0 | 0 | 0 | 0 | 1 | 3 |
| 75-79 éves | 0 | 1 | 0 | 0 | 2 | 2 | 0 | 1 |
| 80-89 éves | 1 | 0 | 0 | 0 | 0 | 4 | 2 | 4 |
| 90 - | 0 | 0 | 0 | 0 | 0 | 4 | 1 | 2 |
| **Összesen** | **3** | **1** | **0** | **0** | **4** | **13** | **7** | **11** |
| **4** | | **0** | | **17** | | **18** | |
| **4** | | | | **35** | | | |

Az étkeztetést igénybe vevők száma továbbra is csökkenő tendenciát mutat.

**Házi segítségnyújtás:**

Az ellátási forma célja, hogy az igénybevevő önálló életvitelének fenntartását – szükségleteinek megfelelően – lakásán, lakókörnyezetében biztosítsa, elvégezze mindazokat a gondozási feladatokat, amelyekre az ellátást igénylő személy nem vagy csak segítséggel képes, ugyanakkor ne korlátozza abban a cselekedetében, tevékenységében, amelyet önállóan el tud végezni.

A házi gondozó feladatai ellátása során segítséget nyújt ahhoz, hogy az ellátást igénybe vevő fizikai, mentális, szociális szükségleteinek kielégítése saját környezetében, életkorának, élethelyzetének és egészségi állapotának megfelelően a meglévő képességeinek a fenntartásával, felhasználásával, fejlesztésével biztosított legyen.

Határozatlan idejű működési engedéllyel rendelkező szolgáltatási forma. A beérkező igényeket tárgyévben teljesíteni tudtuk.

Kőszegen 2020-ban 13 fő vette igénybe, a nemek és életkorok szerinti megoszlást az alábbi grafikonok mutatják:

**Idősek klubja:**

Az idősek klubja nappali ellátást biztosít azoknak az idős személyeknek, akik egészségi állapotuk vagy koruk miatt szociális és mentális támogatásra szorulnak, de saját háztartásukban élnek, önmaguk ellátására részben vagy teljesen képesek.

A kőszegi klub határozatlan, a horvátzsidányi határozott idejű működési engedéllyel rendelkezik személyi és szakképzettségi feltételek hiánya miatt.

A szolgáltatást munkanapokon biztosítjuk, tárgyévben a kőszegi klubunk 30, a horvátzsidányi 29 fővel működött, a nemek és életkorok szerinti megoszlást az alábbi grafikonok mutatják:

**Család- és gyermekjóléti szolgálat:**

A Család-és Gyermekjóléti Szolgálat a családsegítés és a gyermekjóléti szolgálat feladatait integrált módon látja el. Ennek érdekében segítő szolgáltatást nyújt személyeknek, családoknak, gyermekeknek a nevelkedési körülmények, családi kapcsolatok rendezése, javítása céljából, valamint prevenciós tevékenységet végez.

Határozatlan idejű működési engedéllyel rendelkező szolgáltatási forma.

A Család- és Gyermekjóléti Szolgálat az elmúlt évben **46 családot** (144 fő) gondozott, ebből **3 családban** **9 fő veszélyeztetett kiskorút,** egyszeri megjelentként **22 család** fordult a szolgálathoz segítségért.

A gondozási feladatokon túl felkérésre környezettanulmányok készítésében is közreműködtünk, gondoksági, védelembe vételi ügyekben. Kórházi, illetve pszichiátriai gondozói felkérésre is kerestünk meg családokat, nyújtottunk segítséget szociális ügyeik intézésben.

A szolgálat tevékenységét az alábbi grafikonok mutatják:

**Család- és gyermekjóléti központ**

A család- és gyermekjóléti központ célja a kőszegi járáshoz tartozó 21 településen – Kőszeg, Bozsok, Bük, Cák, Csepreg, Gyöngyösfalu, Horvátzsidány, Iklanberény, Kiszsidány, Kőszegdoroszló, Kőszegpaty, Kőszegszerdahely, Lócs, Lukácsháza, Nemescsó, Ólmod, Peresznye, Pusztacsó, Tormásliget, Tömörd és Velem – a gyermekjóléti szolgáltatás jogszabályban előírt feladatainak ellátása.

A cél megvalósítása érdekében a központ feladata személyes szociális szolgáltatás nyújtása, mely a szociális munka eszközeinek és módszereinek felhasználásával hozzájárul az egyének, családok, valamint a különböző közösségi csoportok jóllétéhez és fejlődéséhez, továbbá a szociális környezetükhöz való alkalmazkodáshoz. Az intézmény segítséget nyújt a működési területén élő, szociális, mentális problémái vagy krízishelyzete miatt segítséget igénylő személynek, családnak. Alapfeladatként hatósági intézkedéshez kapcsolódó tevékenységet végez, speciális szolgáltatásként tanácsadásokat nyújt (jogi-, pszichológiai-, mediációs tanácsadás, kapcsolattartási ügyelet)

Tárgyévben határozott idejű működési engedéllyel rendelkező szolgáltatási forma, személyi feltételek hiánya miatt.

A központ tevékenységét a következő grafikonok mutatják:

A hatósági intézkedés nyomán gondozott kiskorúak számát települések szerint az alábbi táblázat mutatja be:

|  |  |  |  |  |  |
| --- | --- | --- | --- | --- | --- |
| **Hatósági intézkedés nyomán gondozott kiskorúak száma települések szerint 2020. évben** | | | | | |
| Település neve | *Védelembe vett* | *Ideiglenes hatállyal elhelyezett* | *Nevelésbe vett* | *Utógondozás, szakellátásból kikerült* | ***Összesen*** |
| Kőszeg | 19 | 1 | 26 | 4 | **50** |
| Csepreg | 2 | 2 | 8 | 0 | **12** |
| Bük | 12 | 0 | 13 | 0 | **25** |
| Horvátzsidány | 1 | 0 | 2 | 0 | **3** |
| Peresznye | 0 | 0 | 0 | 0 | **0** |
| Velem | 1 | 0 | 1 | 0 | **2** |
| Cák | 0 | 0 | 0 | 0 | **0** |
| Gyöngyösfalu | 0 | 0 | 0 | 0 | **0** |
| Lukácsháza | 0 | 0 | 1 | 0 | **1** |
| Pusztacsó | 6 | 0 | 0 | 0 | **6** |
| Kőszegpaty | 0 | 0 | 11 | 0 | **11** |
| Kőszegszerdahely | 0 | 0 | 0 | 0 | **0** |
| Tömörd | 0 | 0 | 2 | 0 | **2** |
| Tormásliget | 0 | 0 | 1 | 0 | **1** |
| Lócs | 0 | 0 | 0 | 0 | **0** |
| Iklanberény | 0 | 0 | 0 | 0 | **0** |
| Kiszsidány | 0 | 0 | 0 | 0 | **0** |
| Ólmod | 4 | 0 | 0 | 0 | **4** |
| Bozsok | 0 | 0 | 0 | 0 | **0** |
| Kőszegdoroszló | 0 | 0 | 0 | 0 | **0** |
| **Összesen** | **41** | **3** | **64** | **4** | **112** |

**Hajléktalanok nappali melegedője**

A napközben utcán, nem lakás célú helyiségekben, illetve komfort nélküli lakásokban tartózkodó, önellátásra részben vagy teljes mértékben képes személyek számára biztosít szolgáltatásokat; az utcai életmódból eredő veszélyek megelőzése, annak elhárítása és csökkentése, valamint az emberi méltóságuk megtartása, önellátásuk és társadalmi integrációjuk érdekében.

A nappali melegedő elsődleges célja, hogy étkezésre, alapszintű higiénés szükségletek kielégítésére és hideg időben fűtött helyiségben melegedésre lehetőséget biztosítson.

Határozatlan idejű működési engedéllyel rendelkező szolgáltatási forma.

A szolgáltatást 365 napon keresztül biztosítjuk, krízisidőszakban kiemelt figyelmet fordítunk a feladatellátásra. November 1-jétől április 30-ig zsíros kenyeret, teát és napi egy tál meleg ételt adunk a rászorulóknak. Ezen kívül melegíthető konzervekkel, pékáruval is készülünk az váratlan eseményekre. A nappali melegedő 30 férőhelyes, a szolgáltatást tárgyévben 41 fő vette igénybe, jórészt férfiak. Utcai szociális munka végzésére működési engedéllyel nem rendelkezünk, de a téli időszak beköszönte előtt felkeressük azokat a helyeket, ahol hajléktalan emberek tartózkodnak és felajánljuk az intézmény szolgáltatásait.

**Hajléktalanok átmeneti szállása**

Az átmeneti szállás elsődleges célja azoknak az önellátásra és a közösségi együttlét szabályainak betartására képes hajléktalan személyek elhelyezése, akik az életvitelszerű szálláshasználat és a szociális munka segítségével képesek az önellátásra.

Elsődleges céljának teljesülése mellett szem előtt tartjuk az ellátást igénybe vevők helyzetének javítását, ha szükséges segítjük megfelelő intézménybe irányítását, információk adását.

Határozatlan idejű működési engedéllyel rendelkező szolgáltatási forma.

A szolgáltatást 365 napon keresztül biztosítjuk. A 25 férőhellyel rendelkező szállót tárgyévben 27 fő vette igénybe. Krízisidőszakban előfordult, hogy éjszakánként ezen felül 5-6 fő elhelyezéséről is gondoskodnunk kellett.

A nemek és életkorok szerinti megoszlást az alábbi grafikon mutatja:

**Idősek otthona**

Az intézmény azoknak a személyeknek nyújt támogatást, ellátást, akik koruk, egészségi állapotuk, szociális helyzetük miatt önmaguk ellátására nem, vagy csak folyamatos segítséggel képesek, gondozást igényelnek és ellátásuk az alapszolgáltatások keretében nem oldható meg. Az Idősek Otthona a rászorulók részére teljes körű ellátást biztosít.

Elsősorban azoknak a nyugdíjkorhatárt betöltött személyeknek (továbbiakban: időskorúak) az ápolását, gondozását végezzük, akiknek egészségi állapota rendszeres gyógyintézeti kezelést nem igényel, de az a 18. életévét betöltött személy is felvehető az idősek otthonába, aki betegsége miatt önmagáról nem képes gondoskodni.

Határozatlan idejű működési engedéllyel rendelkező szolgáltatási forma.

A szolgáltatást 365 napon keresztül biztosítjuk. A 30 férőhellyel rendelkező otthonunkat tárgyévben 31 fő vette igénybe. Az elhelyezésre várakozók száma az előző évhez képest ismét emelkedik, melynek oka, hogy ellátottjainkról hosszabb időn keresztül tudtunk gondoskodni. December 31-én 17 fő várakozónk volt.

A nemek és életkorok szerinti megoszlást az alábbi grafikon mutatja:

**CSALÁD- ÉS NŐVÉDELMI EGÉSZSÉGÜGYI GONDOZÁS**

**KŐSZEG**

Kőszeg város területi védőnői ellátását 4 fő körzeti védőnő végzi. Kőszeg városa mellett csatolt településként Horvátzsidány, Peresznye, Ólmod, Kiszsidány községeket is a kőszegi védőnők látják el. A Védőnői Szolgálat a Gábor Áron u. 1. sz. alatt működik. A szolgálat működéséhez szükséges tárgyi feltételek biztosítottak.

A 2020-ban hosszabb idő után a személyi feltételek is rendeződni látszottak, mindegyik körzetben a határozatlan időre kinevezett védőnő dolgozott. A COVID-19 világjárvány rendelkezései, és betegségek miatti hosszabb helyettesítések azonban ebben az évben ismét kihívás elé állítottak bennünket.

A pandémia kezdetén különösen nagy feladat volt a családok támogatása, vezetése, hogy a szigorú járványügyi előírások mellett a gondozási munkát folyamatosan végezni tudjuk. Új utakat, módszereket kellett találnunk, új képességeket kellett kifejlesztenünk. Igyekeztünk rugalmasan változni a helyzet adta lehetőségek között.

Elmondhatjuk, hogy a védőnői munka talán legkézzelfoghatóbb mutatói: az anyatejes táplálás, a gyermekek fejlődése, a védőoltások teljesülése, nem romlottak a járványhelyzetben.

A védőnői gondozás mindenkinek kötelező, azt elutasítani nem lehet. A tényleges tartózkodási helyen illetékes körzeti védőnő gondozza a családot. Amennyiben a család nem működik együtt a védőnővel, akkor a védőnőnek jelzési kötelezettsége van a Család-és Gyermekjóléti Szolgálat felé.

2020. évben a Kőszegen és csatolt községeiben 118 fő újonnan nyilvántartásba vett várandós részesült védőnői gondozásban. Élveszületések száma összesen 115 volt Kőszegen és csatolt községeiben. (Kiszsidány: 0 Horvátzsidány: 9 Ólmod: 0 Peresznye: 5 születés)

0-1 éves korúak létszáma: 118 fő

1-3 éves korúak létszáma: 228 fő

3-iskolába kerülésig: 409 fő

Összesen: 755 fő

# Várandós gondozás

A Várandós gondozásról szóló rendelet szerint a háziorvosok is részesei a kismamák gondozásának: a beutalók és leletek kiadása a háziorvosi rendelőben történik.

Minden körzeti védőnő hetente 2 óra várandós tanácsadást köteles tartani, és a várandósság ideje alatt a vonatkozó rendelet szerint otthonában is látogatja a kismamát. A járványhelyzetben az előírások alapján a védőnői tanácsadóban történtek minden esetben a találkozások, emellett az online tér adta lehetőségeket javasolták használni (telefon, videotelefon, email). Ennek megfelelően a tanácsadások ideje jóval túllépte a fenti időkeretet.

A várandósok gondozása nagy türelmet és empátiát igényel, és egyre több időt, mert a gondozott-védőnő kapcsolat megalapozása és a jó együttműködés ilyenkor dől el. Különösen igaz volt ez ebben a mindenki számára ismeretlen és nehéz helyzetben. Igyekeztünk a lehetőségeink között mindenkinek rendelkezésére állni, támogatni, segíteni, útba igazítani a várandósokat. Az előírt szűrővizsgálatok, a várandós gondozás folyamatos volt a legszigorúbb lezárások alatt is.

1. **Csecsemő- és kisgyermek-gondozás**

A 49/2004. V.21. Területi védőnői ellátásról szóló ESZCSM rendelet szerint:

* 6 hetes kortól 1 éves korig havonta, illetve a szülő igénye, vagy a csecsemő állapota szerint, 1 éves kortól 3 éves korig kéthavonta, illetve a szülő igénye, valamint a kisded állapota szerint, 3 éves kortól iskolába kerülésig félévente, illetve a szülő igénye, valamint a gyermek állapota szerint kell látogatni a gyermekeket.

Ezt az előírást írták felül a pandémia alatt hozott rendelkezések, amelyekhez maradéktalanul alkalmazkodtunk.

A folyamatos gondozás alapesetben a családok otthonában, a tanácsadóban és közösségi tereken történik. A 2020. év nagy részében személyes találkozásra kizárólag a tanácsadóban volt lehetőség. (Az újszülött látogatásokon kívül, amelyet a családok otthonában, szigorú megkötésekkel végezhettünk.)

A tanácsadóban és a gyermekorvosi rendelőben a munka speciális körülmények között, változó munkarenddel, de mindvégig folyamatosan zajlott.

A védőnők feladata mindezek mellett változatlan volt. Tanácsaink az alábbi területekre terjednek ki:

* Az újszülött ellátásának megbeszélése, szoptatási tanácsok, az anyatejes táplálás segítése, szoptatási nehézségek megoldása, szoptatós anya étrendje.
* A korszerű csecsemő- valamint gyermekkori táplálás megbeszélése (6 hónapos korig kizárólagos anyatejes táplálásra törekedve, hozzátáplálás és táplálás menete az aktuális táplálási irányelvek szerint)
* A gyermekek feljődési ütemének nyomon követése, eltérések esetén tanácsadás, támogatás, szakemberekhez való eljutásban segítségnyújtás.
* A tájékoztatás a tanácsadások, betegrendelések és az ügyelet elérhetőségeiről. Egészséges és biztonságos környezet kialakításával kapcsolatos tanácsok, baleset-megelőzésre való figyelemfelhívás.
* Tájékoztatás az igénybe vehető családtámogatási és szociális juttatásokról.
* Az életkorhoz kötött kötelező szűrővizsgálatokról való tájékoztatás.
* Tájékoztatás a kötelező és választható védőoltásokról, az oltások után esetlegesen várható mellékhatásokról.

Nehézségeink a munkánk során:

* Az életkorhoz kötött kötelező szűrővizsgálatokat szigorúan teljesíteni kell. Ez sok szervezési feladatot és időpont egyeztetést igényel. Téli időszakban a megbetegedések, nyári időszakban a szabadságolások nehezítik a végrehajtást, szervezést.
* Magas az egy védőnőre jutó gondozottak létszáma.
* Megnövekedtek az adminisztratív terhek.
* A szociálisan hátrányos helyzetű gondozottakkal való foglalkozás sok időt igényel.
* Területi nehézségek: városon belüli távolságok, csatolt községek elérése.
* A fentiekhez társult most a COVID-járvány.

Eredményként könyveljük el a következőket:

* A gondozott csecsemők 54,2 %-a kapott anyatejet 6 hónapos koráig. Ez az arány a korábbi években is hasonló volt.
* Nem volt oltásmegtagadás, hosszú oltás elmaradás.
* Státuszvizsgálatok megtörténtek.
* Jó a munkakapcsolat a házi gyermekorvosokkal és a várandós gondozó szakorvosokkal és asszisztenseikkel.
* Nem volt példa arra, hogy bárki a SARS COV-2 vírussal - akár csak gyaníthatóan – a rendelőben fertőződött volna meg.

# Óvodai és iskolai munka

Feladataink:

* nyilvántartás vezetése
* a rendszeres tisztasági vizsgálatok elvégzése
* egészségnevelés
* szociálisan veszélyeztetettek nyomon követése

A Bersek József Általános Iskola Horvátzsidányi Tagiskolája tartozik még a területi ellátáshoz (egyéb iskolák ellátása az Iskolavédőnői Szolgálat feladata). Itt az óvodaihoz hasonlóan zajlik a munka, és az előírt védőnői szűrővizsgálatok kerülnek elvégzésre.

# 

# Egyéb tevékenységek

Kőszeg Város körzeti védőnői területi munkánk mellett számos, szorosan nem védőnői feladatkörbe tartozó tevékenységet végzünk:

* anyakönyvi hírek szerkesztése
* szociálisan rászorulóknak időpontok kérése szakvizsgálatokra
* adománygyűjtés (ruha, babakelengye), együttműködés karitatív szervezetekkel
* környezettanulmányok készítése, hivatalos ügyek intézésében segítségnyújtás.

A fertőzés továbbadásának veszélye miatt ebben az évben a tárgyi eszközök gyűjtése, kiadása csak korlátozottan volt lehetséges.

**IFJÚSÁG -EGÉSZSÉGÜGYI GONDOZÁS 2019/2020**

**Kőszeg**

A védőnői szolgálat feladatait jelenleg is hatályos 49/2004. (V.21.) ESZCSM rendelete a területi védőnői ellátásról, a 26/1997. (IX.3.) NM rendelete az iskola egészségügyi ellátásról szóló jogszabály határozza meg.

Az orvosi és védőnői szűrővizsgálatok (2015.03.01.) Kőszeg, Gábor Áron utca 1. szám alatti iskolaorvosi rendelőben történtek, mivel az oktatási intézmények nem rendelkeznek orvosi rendelővel. Az egészségnevelést és a tisztasági vizsgálatok egy részét az oktatási intézményekben végeztük a személyiségi jogok figyelembevételével.

**Az iskolavédőnő gondozási feladatai:**

A városban 3 iskolavédőnői körzet van, jelenleg 2 védőnő dolgozik – egy körzet helyettesítéssel ellátott. A védőnő a gondozási feladatait önállóan végzi, ennek során védőnői tanácsadást tart (állandó időpontban és helyen):

Hétfő és szerda: 12:30 - 14:30, Kedd és csütörtök: 12:30 – 14:30 között az iskolaorvosi rendelőben.

Tanácsadáson megjelent: 639 fő , 158 alkalom

Iskoláinkban ellátottak száma összesen: 1934 fő

**Ellátott iskoláink:**

Bersek József Általános Iskola, Árpád-házi Szent Margit Általános Iskola és Gimnázium, Jurisich Miklós Gimnázium és Kollégium, Béri Balog Ádám Általános Iskola, Kőszegi Evangélikus Gimnázium, Szakgimnázium, Szakközépiskola és Kollégium, Dr. Nagy László Egységes Gyógypedagógiai Módszertani Intézmény, Általános Iskola, Beszédjavító Általános Iskola, Szakiskola és Kollégium.(Általános Iskola 206 fő, Szakiskola: 91 fő)

Vizsgálatokat az oktatási intézményekkel egyeztetett munkaterv alapján végezzük.

A vizsgálatok idejéről és menetéről a szülők minden esetben írásbeli értesítőt kaptak, majd a vizsgálatok eredményéről is tájékoztatást küldtünk.

Index osztályok 2 évente vizsgálandók: 2, 4, 6, 8, 10, 12. évfolyam. A 9. osztálytól a szakgimnázium és a szakközépiskola osztályainak előzetes és időszakos alkalmassági vizsgálatát, 16 éves korban kötelező szűrővizsgálatát, minden osztály vizsgálatát elvégeztük. Szeptember hónapban orvos-védőnő együttesen elvégezte a testnevelési csoportbesorolást, melyet a Nevelési Tanácsadónak minden évben lejelentünk. Részletes tájékoztatót küldtünk az iskoláknak is**. A vizsgálatok rendje a Covid 19 pandémia miatt az engedélyezett időpontokban történt.**

**Védőnői szűrővizsgálatok:** magasság, súlymérés, látásélesség, színlátás, golyvaszűrés, hallásvizsgálat, mozgásszervek szűrése, vérnyomásmérés, általános higiene és tisztasági vizsgálat.

Osztály vizsgálatokon résztvevők száma: 893 fő, 16 éves státuszvizsgálat: 138 fő előzetes alkalmassági vizsgálat leendő 9, 13 évf. évfolyamosoknál 108 fő

Szakorvosi vizsgálatra utaltak száma: 252 fő, igazolt esetek száma:252 fő

Védőoltások: összes védőoltás: 801 fő

**A kötelező védőoltások** idei évben is megtörténtek. Oltás előtt erre a célra szerkesztett formanyomtatványon értesítettük a szülőket a kötelező oltásokról és időpontjáról.

A 6. osztályosok, dTap, Morbilli-Mumpsz-Rubeola, 7 osztályosok Hepatitis B oltása 2 alkalommal történt.

**Nem kötelező védőoltások:** Idei évben a 7. osztályos lányokat HPV elleni védőoltásban részesítettük. Erre külön formanyomtatványon szülői beleegyező nyilatkozatot kértünk.

A Dr. Nagy László iskolában Hepatitis A elleni védőoltás is kérhető volt.

Tisztasági vizsgálat: összes tisztasági vizsgálat: 3386 fő

Tisztasági vizsgálat: A Johann Béla Országos Epidemiológiai Központ 2sz. módszertani levele a tetvesség elleni védekezésben, ajánlása szerint a védőnőnek évente 3 alkalommal kell tisztasági vizsgálatot végezni a tanulóknál. Vizsgálatot soron kívül a szülők illetve az intézmény kérésére is beiktattunk.

**Egészségfejlesztés:** Az iskolával egyeztetett egészségfejlesztési terv szerint végezzük.

Részt vettünk az egészségtan oktatásába az alábbi témákban:

Egészséggel kapcsolatos alapismeretek (személyi higiéne, egészséges életmód és táplálkozás, elsősegélynyújtás, serdülőkori változásokról), családtervezés, fogamzásgátlás, szülői szerep, szenvedélybetegségek megelőzése.

A kőszegi Béri Balog Ádám Általános Iskola által szervezett családi sportnapon és egészségnevelési napon vércukor, vérnyomás ellenőrzés, testzsír mérés történt szülőknél, gyermekeknél tanácsadással. Teszt feladatokat is megoldottunk. Egyéni beszélgetés egészséges életmódról.

A Dr. Nagy László iskolában külön előadás keretében a fejtetvesség elleni védekezés módszertanáról szerezhettek új ismereteket a tanulók, illetve a fejtetvesség miatti bullying elleni érzékenyítés történt.

Pályaválasztás segítése az általános iskolákban, középiskolában nagyon fontos.

A Covid 19 miatt külön, egyedileg megszervezve, kis csoportokban került sor a vizsgálatra minden szabályt betartva. Az iskolák nagy segítséget nyújtottak a szűrővizsgálatok és oltások szervezésében igénybe véve az elektronikus értesítési rendszert. Ezúton is köszönjük a segítséget.

A Covid 19 pandémia különleges kihívásokat követelt tőlünk, melynek igyekeztünk megfelelni.

A tájékoztatás lassú volt. A rendelőben a kisgyermekek és várandós anyák is egy időben lettek ellátva az iskolásokkal. Ez nagy szervezést igényelt a területi és iskolavédőnők részéről.

Sajnos a kinti várakozást nem tudtuk minden esetben megoldani, a meghatározott létszám miatt.

A folyamatos fertőtlenítéseket előírás szerint elvégeztük. A kapcsolattartás a szülőkkel, iskolákkal folyamatos volt. Nagyon sok kérdésre kellett válaszolni a bizonytalan helyzet miatt,

de igyekeztünk mindenkinek kellő felvilágosítást adni.

Adminisztrációs munkánkat papíralapon, illetve Stefánia védőnői programmal, számítógépes módszerrel végezzük. Dokumentáció tárolása 30 évig szükséges.

**Összegzés**

A Kőszegi Szociális Gondozási Központ feladat ellátási kötelezettségét 2020-ban nagyrészt teljesíteni tudta. A működéshez szükséges pénzügyi feltételek elegendőek voltak az alapfeladat ellátásához.

A koronavírussal kapcsolatos járványhelyzet és veszélyhelyzeti intézkedések nagymértékben nehezítették a feladatellátást, és mivel az intézmény minden egysége működött, az aktuális előírásoknak megfelelően kellett a szolgáltatásokat nyújtani.

Az idősek otthonában 2020-ban 7 hónapig látogatási és kijárási tilalom volt érvényben, a hozzátartozókkal való személyes kapcsolattartás így nem volt lehetséges. Telefonon, illetve egyéb infokommunikációs csatornákon keresztül segítettük a kapcsolattartást. Csomagokat 2 hetente előre meghatározott időpontokban fogadtunk és ablakon keresztül biztosítottuk a találkozási lehetőséget. A csomagok átvételében és fertőtlenítésében a család és gyermekjóléti szolgálat és központ dolgozói működtek közre. Megnöveltük a fertőtlenítések gyakoriságát is, ennek ellenére november végén megjelent a koronavírus az intézményben 1 lakó kivételével minden ellátott, és az összes dolgozó megfertőződött. A dolgozni képes kolléganők dolgoztak és az intézmény más egységeitől történő munkaerő-átcsoportosítással tudtuk biztosítani a feladatellátást. Szerencsére a vírusnak közvetlen áldozata nem volt, hárman kerültek kórházba és hunytak el ott egyéb betegségből kifolyólag.

A hajléktalanok átmeneti szállásán nagyon nehéz volt a szabályok betartatása, főként a kijárási korlátozásokat illetően. Ott is gyakoribbá tettük a fertőtlenítéseket, ebben többször maguk az ellátottak is közreműködtek. Napi egy tál meleg ételt biztosítottunk a kijárási tilalom idején az ellátottak részére. 1 fő kapta el a vírust kórházi tartózkodása ideje alatt, szerencsére több megbetegedés ott nem volt.

Az idősek klubja szolgáltatásait nem biztosítottuk személyes részvétellel, hanem telefonon, illetve szükség esetén az ellátottak lakásán nyújtottuk a segítséget, intéztük helyettük akár személyes, akár hivatalos ügyeiket. Klubtagjaink közül többen voltak betegek, de szerencsére veszteségünk nem volt emiatt.

A házi segítségnyújtás biztosításához nagy segítséget jelentett a tavaszi lezárás idején szerveződő önkéntes segítői hálózat, egyrészt mert az igények is nőttek, másrészt a személyi feltételek alakulása miatt a szakképzettséghez nem kötött szolgáltatási elemeket igénylő ellátottakat az önkéntesekhez tudtuk átcsoportosítani. A házi segítségnyújtásért a személyi térítési díj fizetése elengedésre került 2020.04.01-2020.06.30-ig.

A család -és gyermekjóléti szolgálat és központ dolgozói is az éppen aktuális eljárásrend szerint dolgoztak, a személyes találkozások minimálisra csökkentek, a gyámhivatal tárgyalás tartása nélkül hozta meg a halaszthatatlan ügyekben a döntéseket. Teljes családlátogatási tilalom csak az első lezárás idején volt, akkor telefonon keresztül tartottuk a kapcsolatot a családokkal. Ez abból a szempontból is nehéz időszak volt, mert nem tudtunk személyes jelenléttel segíteni a digitális oktatásra való áttérésben a családoknak, többször kaptunk úgymond igazolatlan hiányzásról értesítést az oktatási intézményektől, és tulajdonképpen nem tudtunk megfelelően utána járni, hogy ez hanyagság, vagy valamilyen, a digitális oktatáshoz szüksége feltétel vagy képesség hiánya. Nőtt a családon belüli konfliktusok száma, ez szintén a tavaszi zárás idején volt jellemzőbb, sokan munka nélkül maradtak vagy kevesebb fizetésből kellett megélniük a családoknak. Programjaink jórészt elmaradtak, 1 alkalommal tudtunk ruha- és játékbörzét tartani.

A védőnői szolgálatra külön eljárásrend vonatkozott, az ő munkájukban is jelentősen megnőtt a telefonon és infokommunikációs eszközökön való kapcsolattartás a családokkal.

Az őszi lezárás annyiból volt könnyebb, hogy akkorra már elegendő mennyiségben állt rendelkezésre a védőfelszerelés, fertőtlenítő szerek, tesztek- jelentős és folyamatos volt a kormányzati támogatás.

A személyi és szakképzettségi feltételek biztosítása nagy kihívást jelent. A Család-és gyermekjóléti központ egyes feladatait szakemberhiány miatt továbbra sem tudjuk ellátni, egyéb szolgáltatásaink vonatkozásában a nyugdíjazások miatti munkaszervezési problémák vannak. Ez egyrészt hosszú távon érinteni fogja az intézmény működési engedélyeit, másrészt főként a bentlakásos egységek folyamatos működésének biztosítása kerülhet veszélybe.

Tárgyi körülményeink jónak mondhatóak, a fenntartó biztosítja a szükséges feltéteket.

Az ingatlanok állaga vonatkozásában nagyobb összegű anyagi ráfordítás lenne indokolt: az intézmény Sáncárok u. 36 szám alatti telephelyén alig van nyoma a 2019. évben végzett karbantartási-festési munkálatoknak, mert az épület vizesedik, de ezen kívül a közműhálózatok, tető, nyílászárók is rossz állapotban vannak. Az intézmény székhely épületének a korábbi munkálatokkal nem érintett részei külső-belső felújításra szorulnak.

Jó a kapcsolatunk a fenntartóval, egyéb szociális szolgáltatókkal, ellenőrzést végző szervekkel, egészségügyi intézményekkel.

Ezúton is szeretném megköszönni kollégáim és a magam nevében Polgármester úrnak, Képviselő-testületnek és az Önkormányzati hivatal munkatársainak támogatását különösen az elmúlt év vonatkozásában. Ahhoz, hogy az intézmény a fent írtak szerint működni tudjon, elengedhetetlen volt a sok jó szó, biztatás, bizalom, amit Önöktől kaptunk. Munkánkat, feladatinkat a jövőben is igyekszünk tisztességesen ellátni és helytállni a nehezebb időszakokban is.

.

Kérem a Tisztelt Képviselő-testületet a beszámoló elfogadására!

**Raposa Helga s.k.**

intézményvezető

Kőszeg, 2021. 11. 23.

**HATÁROZATI JAVASLAT**

Kőszeg Város Önkormányzatának Képviselő-testülete a Kőszegi Szociális Gondozási Központ 2020. évi szakmai munkájáról szóló beszámolót elfogadja.